Kohtutäitur Risto Sepp pani täna 4,6 miljoni euroga avalikule enampakkumisele Veereni Arenduse 45 korterit, parkimiskohad ning panipaigad, vahendas sundmüügiportaal varad.ee.
Veereni Arenduse 100%-line omanik on Äripäeva infopanga andmetel Grove Invest ja ainuke juhatuse liige Pjotr Sedin.
Veereni Arenduse OÜ on asutatud ja äriregistrisse kantud 22. augustil 2011. Põhikirjajärgseks tegevusalaks märgib register enda või renditud kinnisvara üürileandmist ja käitust.
Müügikuulutust põhjendab täitur täitemenetluse seadustiku § 84 lõigetega 2 ja 2.1, mis ütlevad, et teatud hinnast alates tuleb müügikuulutus avaldada internetis ning varustada piltidega.
Veereni Arendus ega Grove Invest maksu- ja tolliametile võlgu pole. Küll aga pääsesid SEB Pank ja SEB Liising tänavu novembris Tallinna ringkonnakohtu otsusega 1,5 miljardi kroonise kahju hüvitamisest osaühingule Grove Invest.
Grove asutatud Baltic Panel Group läks 2008. aastal omaniku hinnangul panga ja liisingufirma jäikuse tõttu pankrotti, sest tootmisliini ei õnnestunud pressi tekkinud mikroprao tõttu käivitada. Liisingulepingus kirjas olnud tarnija ning seadmete hooldaja ei leidnud pressi mahajahtumisel kokku tõmmanud mikropragu üles, ent liisingufirma ei lubanud tuua kedagi teist toodangu rikkunud õlileket otsima.
Seetõttu süüdistasidki Grove Investi omanikud SEB Panka ja SEB Liisingut 150 töötajaga Baltic Panel Groupi likviidsusraskustes ning põhjalaskmises aastatel 2007-2008.
Investeerimisfirma Grove Investi omanikud on praegu Petr Levin (40,90%), ettevõtte juhatuse esimees Pjotr Sedin (33,93%), Venemaal registreeritud Kylemore International Invest Corp (10,11%), Larissa Sedina ja Jüri Triletski (mõlemad 4,94%) ning Jaanus Reisner (1,80%). Varem kuulus enamusosalus ettevõtte juhile Pjotr Sedinile.
Grove Investi peamisteks investeerimissuundadeks on kinnisvara, puidutööstus ja energeetika. 2010. aasta lõpus töötas kontsernis 14 inimest. 40 miljoni kroonise müügituli juures sai Grove Invest mullu ligi 111 miljonit krooni kahjumit. 2009. aastal oli müügituluks ligi 17 miljonit ja kahjumiks 25 miljonit krooni.
Lutheri kvartali korterite enampakkumise kuupäevaks on määratud 18. jaanuar 2012. Grove Invest esitas 15. detsembril riigikohtule kaks kassatsioonikaebust Tallinna ringkonnakohtu otsustele. Riigikohus pole veel seisukohta avaldanud, kas võtab kaebused arutada või mitte.